Օճառե պղպջակներ (նկար)

«Օճառե պղպջակներ» (), անգլիացի նկարիչ և պրեռաֆայելիտների կարկառուն ներկայացուցիչ Ջոն Էվերեթ Միլլեի վրձնին պատկանող նկար։ Այս ստեղծագործությունը նկարիչը ստեղծել է 1886 թվականին։ Մեծ Բրիտանիայում այս նկարը մեծ ճանաչում գտավ, քանի որ երկար տարիներ անընդմեջ օգտագործվում էր «Pears Transparent Soap» օճառի գովազդման համար և ցայսօր էլ ասոցացվում է այդ ապրանքատեսակի հետ։ Այս երևույթը բավականին երկար վեճերի առիթ հանդիսացավ. վիճարկում էին, թե կարելի՞ է արվեստը և գովազդը համատեղել միմյանց հետ։ «Օճառե պղպջակներ» կտավը երեխաների պատկերով բազմաթիվ նկարներից մեկն է, որը մեծ ճանաչում ու հեղինակություն բերեց Միլլեին ստեղծագործական ուշ շրջանում։ Նկարն այսօր պահպանվում և ցուցադրվում է Լիվերպուլի Լեդի Լևեր պատկերասրահում։

Ստեղծման պատմություն 
Նկարի ստեղծման ժամանակ այն ուղղակի կոչվում էր «Երեխայի աշխարհը» (): Հենց այս անվանումով էլ այն առաջին անգամ ցուցադրվեց հասարակության համար 1886 թվականին Գրոսվենոր պատկերասրահում։ Հետո նկարը գնեց Ուիլյամ Ինգրեմը, ով «The Illustrated London News» ամսագրի սեփականատերն էր։ Այդ ամսագրում նկարը տեսնում է «A&F Pears» օճառի արտադրությամբ զբաղվող հիմնարկության ղեկավարը և որոշում է ձեռք բերել կտավը։ Նկարի համար վճարում է 2200 ֆունտ ստեռլինգ։ Ընկերությանն անհրաժեշտ էր նկարի հեղինակի թույատրությունը, որպեսզի նկարը ենթարկեն որոշակի փոփոխությունների և ավելացնեն «Pears» հիմնարկության լոգոտիպը՝ գովազդի համար։ 1887 թվականին «Pears»-ը ամբողջությամբ գնեց հեղինակային իրավունքները և սկսեց այն գովազդել իր օճառների համար։ Դրա պատճառ Ջոն Միլլեն ենթարկվեց գրաքննադատության բանաստեղծուհի Մարիա Կորելիի կողմից։ Վերջինս իր  «Սատանայի ողբը» վեպում նկարչին քննադատեց, որպես սեփական տաղանդի դեմ դավաճանած անձնավորություն..

Պատասխան նամակում Ջոն Էվերետտ Միլլեն մեկնաբանել է, որ հեղինակային իրավունքները վաճառել է օճառի ընկերությանը և ոչ մի պատասխանատվություն չի կրում նկարի փոփոխման գործում։ Միլլեի որդին հայտարարեց, որ փորձել է խոչընդոտել գովազդի հրապարակմանը, սակայն, ոչ մի իրավական թույլտվություն չի ունեցել։ Կորելիի գրքի երկրորդ վերահրատարակման մեջ հեղինակը հրաժարվեց իր բառերից, որոնք քննադատում էին Ջոն Էվերետտ Միլլեին։ Իսկ գովազդը այնպիսի ճանաչում ձեռք բերեց, որ Ուիլյամ Ջեյմսը, ով դարձավ Մեծ Բրիտանիայի թագավորական ռազմածովային նավատորմի ծովակալ, ցկյանս հայտնի դարձավ «Bubbles» անվանումով, որը հայերեն նշանակում է «պղպջակներ»։

Նկարագիր 
Նկարում պատկերված է նկարչի թոռնիկը՝ Ուիլյամ Միլբուրն Ջեյմսը՝ հագնված Ֆրենսիս Էլիզա Բարնեթի գրչին պատկանող «Փոքրիկ լորդ Ֆաունթլերոյ» (1886) վեպի գլխավոր հերոսի ոճով. երեխան օճառե պղպջակներ է բաց թողնում և հետևում է դրանց։ Մանուկը նստած է քարին։ Ոտքերը խաչաձև դրված են միմյանց։ Քարի ձախ կողմին ջարդված կավե անոթ է գտնվում։ Երեխան ձեռքերում պահել է տարա, որի մեջ օճառաջուրն է։ Իսկ աջ ձեռքում պղպջակ փչելու հարմարանքն է։ Երեխան ակնդետ նայում է վերև բարձրացած պղպջակին՝ տագնապով հետևելով, թե երբ է այն պայթելու։

Ծանոթագրություններ

Արտաքին հղումներ 
 Bubbles թանգարանի պաշտոնական կայքում։

1886 նկարներ
Ջոն Էվերեթ Միլլեի նկարներ
Լեդի Լևեր պատկերասրահի նկարներ
Մեծ Բրիտանիայի արվեստ